黃金投資

**黃金投資**（ ）顧名思義係指用買賣黃金嚟做一種投資：黃金自古就一路畀人類攞嚟整珠寶同雕像等嘅物品，因而有價值；人類對黃金嘅需求會時常有上落，所以黃金嘅價格（**金價**）亦會不斷噉升升跌跌；噉即係話，投資者可以趁金價低嗰陣入貨，等到金價一升返就賣走手上嘅金，達致賺取利潤。

投資用嘅黃金可以以好多種唔同嘅方式存在。最簡單直接嘅係買賣實體黃金—包括咗金條、金幣、金飾同埋足金金猴等等。除此之外，投資黃金仲可以係透過交易所買賣基金、期貨或者期權嚟做。投資者要識得按自己嘅需要嚟決定用邊一種方法做投資。

到咗廿一世紀初，黃金係最受普羅大眾歡迎嘅投資方式之一。好多人面臨通脹嗰陣都會買黃金，諗住噉做可以保值。而唔少人仲會用平均成本法—定時定候買少量嘅金，用嚟為將來未雨綢繆。

## 金價

自古以嚟，黃金就一路都有一定嘅市場價值：古埃及、古印度同古華夏等遠古文明嘅人，已經好興用黃金整銀仔、珠寶同埋雕像等嘅物品；由廿世紀起，電子工程上又因為黃金導電能力強，成日都會用黃金嚟製作電子元件；黃金呢種元素有各種嘅獨特物理同化學性質，出名在擺幾耐都唔會受到侵蝕，因而一路都被視為財富甚至長生不死嘅象徵。黃金咁有價值就表示，人會肯出錢買金。事實亦表明，黃金嘅價（**金價**）會不時有所升跌，一位投資者最簡單可以趁金價低就入貨，金價升就賣出，藉此圖利。

黃金同第啲物品一樣，個價由市場嘅供應同需求帶動，不過一般認為黃金算係一種穩定嘅資產：想像而家阿明使咗筆錢，買某某公司呢間新創企業嘅股票，後嚟某某公司盤生意唔掂，破產收場，阿明手上揸嘅股票就會變到一文不值—佢盤投資乜都冇得淨；相比之下，黃金可以用嚟造好多嘢—銀仔、珠寶同電子元件等嘅物品，係人類社會一路都需要嘅；而噉就表示，人類對黃金永遠梗會有需求，永遠有需求就表示個價低極有限；另一方面，黃金嘅供應頗為穩定，唔似得例如銀紙噉政府有得話印就印。需求同供應都穩定，就表示市場價值都會有返咁上下穩定—因此，揸黃金難有大損失，黃金廣泛噉被視為一種比較穩陣嘅投資，名目價值會隨住經濟增長而穩定上升，好多投資者面臨經濟形勢不穩或者通脹嗰陣都會選擇揸黃金，保障自己嘅財富。

### 影響因素

以下呢啲因素都會影響金價：
*通貨膨脹：當一個經濟體有通脹嗰時，啲人好多時會爭住買金，諗住買黃金可以保值，佢哋噉做就會推高金價，而經濟形勢一穩定返，好多人就會想攞啲錢去投資，爭住賣咗啲金佢，就會令到金價短期內下滑。
*央行放金：如果央行手上揸住大量外匯儲備而經濟順利發展，央行好多時會想放咗手上嘅黃金佢—噉係因為黃金係一種「死」嘅資產，淨係可以儲，唔似得例如債券噉可以產生回報；而央行放金就表示金嘅供應升，價值就會跌。
*利率：利率升就表示，好似債券等嘅資產所產生嘅回報會高咗，而噉就表示投資者會寧願揸呢啲資產，唔揸好似黃金呢啲唔會產生咩回報嘅「死」資產，好多人都放手上嘅黃金，金價就會下跌；而如果利率跌，相反嘅事就會發生。
*科技進展：有經濟學家指出，科技對金價嘅影響好難預料；原則上，地球上嘅金係有限嘅，所以隨住時間過去，人類就會越嚟越接近**掘晒地球上嘅金**嘅狀態，到時黃金供應緊張，理應金價會勁升；另一方面，科技進步可能令到人類發現新嘅方法生產黃金，供應升價就應該會跌。

亦有唔少經濟學同金融學工作者喺度做研究，嘗試用人工神經網絡等嘅 AI 技術嚟預測金價嘅變動。




### 價格相關

有唔少專家指出，黃金非常適合用嚟做多角投資。

例如總部設喺美國嘅道富環球（SSGA）就喺 2023 年出咗份白皮書，探討黃金呢種投資。道富環球係廿一世紀初世上最大嘅資產管理公司之一；喺佢哋嗰份白皮書入邊，道富環球嘅專家團隊睇勻咗打前嗰三十年世界各大經濟體，包括美國同日本等，嘅金價數據，發現金價同股票債券等資產嘅價格冇乜明顯嘅統計相關，甚至乎係同呢啲嘢嘅價有輕微嘅負相關，當中相關值大約係 -.05 至 .30 左右。上述呢段嘢用日常用語講，即係話喺股票債券個價勁跌嗰陣，金價都傾向唔會點郁甚至傾向上升。

多角投資係投資上嘅技巧，講到投資者要同時揸多種唔同嘅資產，即係例如同一時間又揸債券又揸黃金呀噉。多角投資相關嘅思考亦提到，自己手上嘅唔同資產之間喺價格上唔應該有太強嘅正相關，即係呢啲資產嘅價唔可以傾向一齊升或者一齊跌，否則投資者就好易陷入困境，手上啲資產嘅價冚唪唥一齊跌。道富環球嘅分析發現黃金嘅價同股票債券嘅冇乜相關，就表示黃金啱晒用嚟將自己嘅投資多角化。

此外，呢班專家又指出，金價傾向冇咩波動性，唔會隨住市場波動大起大跌。

## 買金方法

買賣黃金嘅方式有以下呢三大種：
*最直接嗰種做法，係買賣實質黃金，包括金條、金幣同金飾等；
*互惠基金或者交易所買賣基金（ETF）；
*期貨或者期權；
唔同做法各有利弊。

亦可以睇睇啲人點樣買賣採金公司嘅股票—採金公司嘅生意好唔好，同金價好有啦掕。

### 實體黃金

實體黃金主要以以下呢三種形式存在—
*金條：金條通常冇乜點加工，買賣價會最接近實質黃金嘅價值；
*金幣：各大文明喺歷史上都有用金幣嚟做通貨；金幣可以有好高嘅升值潛力，尤其係一啲發行預咗畀人攞去收藏嘅金幣，成日畀人攞去炒賣，例如美國金鷹幣就係噉；
*金飾：珠寶好多時都會含有黃金；不過要留意嘅係，金飾通常都會為咗好睇而經過咗大量嘅加工同雕刻，所以佢哋個賣價，實會明顯高過將件嘢熔咗做純金值嗰個價；
金條同金幣唔一定好貴。如果睇 2020 年代初香港恆生銀行嘅金產品嘅話，有恆生個撈稿喺上邊嘅 1 金衡制安士（1 金衡制安士等如 31.10 g 左右）金條成萬幾文港紙一條，但係比較平嗰啲產品（例如係得 1 到 5 g 咁重嘅金條）只係花費 500 至 3,000 文港紙就買得到—平均嚟講，同期香港打工仔嘅月入大約係三萬零港紙左右，一般都應該負擔得起 1 至 5 g 嘅輕量金產品。

喺 2020 年代初，金條同金幣係最受歡迎嘅投資黃金方法。投資者可以去銀行或者金舖等嘅地方買金條同金幣。呢種做法有好多好處：唔少人都覺得實實在在揸住啲金令佢哋有一股心安感；除此，金幣亦被指係市場流通度夠晒高，即係隨時可以攞去換做現錢，揸金幣嘅人等錢使嗰陣可以輕易搵到現金週轉；不過持有實體黃金都有佢嘅弊處，最主要嘅問題在於要擔心保安，因而要同啲金買保險，呢啲嘢可以幾撈絞。

### 黃金基金

買黃金嘅另一種方法，可以係有若干位投資者一齊夾錢嚟買：想像而家有十位投資者將佢哋啲錢夾埋一齊，有成 100 萬文港紙，形成一個投資基金，然後佢哋再請返個識做投資管理嘅專業人士，幫佢哋手管理呢嚿錢，決定幾時買金、買幾多同埋幾時放，最後個基金賺到錢變咗 200 萬，跟住班投資者就將啲利潤分咗佢。證券投資基金可以再細分做幾種，包括互惠基金同埋交易所買賣基金（ETF）呀噉。

想投資黃金嘅投資者，可以搵一啲價值對應金價嘅 ETF，喺呢啲基金當中揀返個表現好嘅，再買嗰個基金嘅「股」做個基金嘅「股東」。黃金 ETF 可以再細分做好幾種，例如係
*一般嘅黃金 ETF：個 ETF 有若干量嘅資產，當中最少一部份嘅係黃金；如果金價升，呢個 ETF 嘅投資組合嘅價值就會跟住升；
*黃金嘅相反 ETF：指個 ETF 係專登設計到同金價成反比嘅，如果金價跌佢就會賺；要理解呢樣嘢嘅原理，可以舉個簡化例子—想像個 ETF 嘅管理者預金價嚟緊會跌；佢然後用期貨嘅方式，講好會喺一個月後將手持嘅金賣畀阿明，講定咗之後，佢跟手就將手持嘅金賣畀阿偉，得到 X 咁多錢；而等到臨要交貨畀阿明之前，位管理者就再使 Y 咁多錢買一啲金返嚟，用呢啲金交貨；如果金價喺呢段時期之間跌咗，Y 嘅數值會細過 X —位投資管理者就成功幫個基金賺咗錢。
買黃金 ETF 要留意好多嘢：首先，有好多黃金 ETF 都會投資埋黃金以外嘅資產，例如係同時投資黃金同埋債券噉；除此之外，有好多所謂嘅 ETF 查實係交易所買賣票據（ETN）—即係投資者並唔真正擁有個基金包含嗰啲資產。投資者落手買黃金 ETF 之前，一定要  清楚呢啲細節嘢先。

### 期貨期權

期貨同期權係兩種幾相似嘅金融衍生工具。兩者都涉及買家同賣家之間做好協議，講定喺某個時間點交易某一樣資產。資產可以係好多唔同嘅嘢，包括黃金產品。
*期貨涉及買賣雙方事先講定一個價，跟住同意喺將來嘅某一點時間買或者賣一樣資產。例如家陣阿明同阿偉兩位投資者同意，一個月之後阿明會用 6,000 文港紙嘅價買阿偉手上嘅兩碌金條，如果金價喺呢一個月之內升咗嘅話，阿明就著數咗—等如可以用低啲嘅價買金條，而阿偉會肯噉樣賣，可能係因為佢等錢週轉唔想搏，或者係佢預期金價嚟緊會跌。
*期權（有**權**買）同期貨好相似，都係事先講好個履約價同埋日期，其中一方有權喺嗰個日期前用履約價買或者賣一件事先講好咗嘅嘢，唔似得期貨噉講好咗就一定要交易。金融界人士成日攞期權嚟同期貨比較，認為期權係風險冇期貨咁高。
想買賣黃金嘅人，可以喺商品市場嗰度用期貨同期權交易黃金。用呢啲方法買賣黃金嘅，通常都係機構投資者想用呢種方法同佢哋嘅投資組合做槓桿（槓桿涉及運用借返嚟嘅資金提高一件投資嘅回報）。喺廿一世紀初，一般普羅大眾做投資好少可會用期貨或者期權嚟買賣黃金。

### 採金股

種唔到出嚟嘅嘢，就一定係要去開礦掘。

開採金礦係一盤大生意：從事金礦業嘅企業會運用地質學等領域嘅知識，搜尋有金礦藏嘅地方，搵到之後仲會估計笪地方有幾多金礦藏。做咗採礦作業郁手掘咗啲金出嚟之後，佢哋就要用各種嘅化學技術將啲金由唔純淨，夾咗好多雜質嘅礦石嗰度抽取出嚟，最後先至得出可以攞去用嘅金。

有興趣投資礦企業股票嘅投資者，成日都會留意住可行度研究：一間礦企業搵到有礦藏嘅地方之後，就要做好多分析，評估笪地方嘅礦藏夠唔夠多—如果笪地方有金礦藏但金量少得滯嘅話，喺笪地方大肆開礦（要請人做嘢，又要運送物資去嗰度）係會得不償失嘅；噉即係話有陣時會出現一種情況，就係有某間礦企業宣佈搵到礦藏，引起唔少投資者期待，然後佢哋做完可行度研究，先發覺嗰笪地方礦藏唔夠多，喺嗰度開礦應該冇錢賺—跟住就搞到好多投資者大失所望，間企業嘅股價就下滑。

## 投資策略

喺市場入邊打滾咗幾耐，緊要過捉唔捉得準時機。**時間**重要過**時機**。

啲人想投資黃金，好多時都會用平均成本法（DCA）。

平均成本法係投資策略一種。用平均成本法買金嘅做法如下：投資者每個月攞自己個人入息裡邊其中一細橛，例如 1,000 文，出嚟買金，如果咁啱撞正金價跌佢就會買到多啲金，不過佢就算撞見金價升都照買；呢種做法相對於例如一次過攞 20,000 銀出嚟買一隻巨型足金金猴；如是者位投資者儲吓儲吓，過咗若干年之後佢就會儲到好多黃金，可以搵日趁住金價高，賣晒啲金佢—利潤可以有成 25 至 50% 咁多，然後佢手上突然多咗一筆錢，就可以用筆錢去幫手買車或者買樓畀首期。

平均成本法有好有唔好：一方面，喺好多情況下，平均成本法都冇一次過攞大筆錢做投資咁好賺，尤其係如果市場處於強烈嘅牛勢，啲資產嘅價勁升，一次過買大堆資產會比較著數；但係喺另一方面，平均成本法亦被指有好多好處，例如係入場門檻低，可以訓練投資者嘅紀律，又可以避免唔好彩，落手嗰陣撞啱市場處於不利狀態... 等等。因此，平均成本法呢種策略，被指係好適合唔能夠一次抌大筆錢做投資嘅人士—譬如係啱啱出嚟社會做嘢嘅年輕人，或者想儲錢第時供仔女讀書嘅父母呀噉。

## 貯藏方法

如果投資者選擇咗用金條同金幣等嘅實體黃金嚟做投資，佢哋就實要思考貯藏嘅問題—啲金要擺去邊？要採取咩保安措施，以防啲金畀人偷走？而且仲要同啲金買保險，而買邊隻好又係另一條問題。由此可見，貯藏黃金都有唔少學問。

首先，有關金要擺邊嘅問題，投資者主要有以下呢啲選項：
*屋企夾萬：要儲實體黃金，最簡單嘅做法係喺屋企搵個夾萬鎖住佢，但係呢種做法喺某啲情況下可能唔適用；例如可能投資者住喺租返嚟嘅地方，包租方唔准佢鑲個夾萬喺牆或者地板上面；而且喺某啲地區，擺個夾萬喺屋企會有天災相關嘅憂慮。
*銀行保險箱：好多銀行都會提供服務，畀人租保險箱嚟儲起啲資產；銀行嘅保險箱會收藏喺銀行金庫裡邊，廿四小時都受到嚴密嘅保護；用呢種做法儲金，銀行就會負責晒啲保安方面嘅嘢，不過投資者通常仲係要自己買保險嘅。
*專業人士：有啲企業會提供專業嘅保險箱服務。不過唔同企業提供嘅服務細節可以幾唔同，例如有啲企業會幫啲客安排埋保險，有啲就唔會。投資者要  清楚啲細節先至做決定。
買保險亦有一定嘅學問：火災保險往往會有上限，即係例如可能佢哋最多淨係賠 2,000 文美金咁多嘅錢呀噉，而上限就表示保險賠嘅錢可能根本遠遠彌補唔到啲金實際值嘅錢；除此之外，投資者亦要留意睇緊嘅保險保障啲乜，例如有啲保險可能比較嚴，如果啲金條係畀賊偷走嘅就會賠，但如果啲金條係個人自己唔小心整唔見嘅佢就唔賠，又有啲保險比較寬鬆，就算係後者嗰種情況都肯賠錢。

## 應對假嘢

金係一樣好有價值嘅物品，有價值就實會有人嘗試造假。假金呢家嘢，據講早喺約莫公元前 600 年已經存在，人類喺歷史上一路都有研究點樣對抗假金，例如據講喺廿世紀前嘅歐美，啲人收到金嗰陣好多時都會啖口水落嚿金度，再攞嚿金去搵啲嘢磨吓，睇吓會唔會磨甩嚿嘢最外嗰浸金。而喺十九世紀中開始，歐美人就有用現代科技檢驗金嘅真偽。

廿一世紀嘅黃金投資界不溜都有關注開假金問題。要防範假金，最直接嘅做法係淨係幫襯規模同名氣都有返咁上下嘅交易商：呢啲交易商有雄厚嘅資本同人材，有嚴格嘅基準，檢驗自己買賣嘅金，而且一般嚟講，佢哋都會想保護自己嘅名聲，亦唔想假金搞到啲人對黃金喪失信心，所以佢哋有能力亦有強烈誘因想確保自己啲金係堅嘅。

除此之外，投資者仲可以採取以下呢啲措施：
*買親金都  住啲收據，一旦有問題就可以追究。
*留意吓條金條或者個金幣有冇甩色，有嘅話就可能係假嘢。
*廿世紀嘅投資界流傳住一個貼士話金係軟軟哋嘅，所以真金用牙咬會留低牙印。專家研究表示咗，呢個講法係錯誤嘅。事實上係啱啱相反：古人造假金時常會加入鉛，而噉做會令到嚿嘢變軟，所以如果嚿嘢咬落去會留低牙印，反而顯示該嚿「金」似係有景轟。
*純金冇磁性，所以對攝石理應係會冇反應嘅；不過要留意嘅係，有好多物質都係冇磁性嘅，所以**嚿嘢冇磁性**只係**嚿嘢係純金**嘅必要條件而非充分條件—如果嚿嘢冇磁性只係「過咗第一關」，唔表示佢一定係純金。
再唔係，投資者可以索性去搵黃金方面嘅專家幫手檢驗自己手上嚿金，不過要搵專家幫手，正路就實要畀錢請，而且佢哋嘅收費可以幾昂貴。

## 同其他資產比

同其他資產比，黃金被指係有優點亦有缺點：
*對比股票：買股票即係買一間公司嘅擁有權；股票靠嘅係間公司賺錢自己有份分，而黃金靠嘅係等金價升；一般認定，黃金同股票都係屬於市場流通度高嘅資產，可以話賣就賣，分別在於股票被指比較高風險高回報—黃金冇咁容易受市場波動影響，但係有研究者指出，如果冇咩特別嘅經濟不穩，股票嘅回報（講緊由 30 年嘅時間尺度睇）可以係黃金嘅 2.7 倍咁多。
*對比債券：買債券即係借錢畀人，可以靠收利息嚟賺錢；一般認為，黃金同債券最大嘅分別係黃金係「死」嘅資產，淨係有得靠「搵日金價高賣咗佢」嚟賺取利潤，相比之下債券就算唔攞去賣，都能夠慢慢隨時間產生回報。
*對比房地產：好多投資者認為房地產係「最正嘅資產之一」，被指係波動性仲低過黃金，唔似得黃金噉可以畀人偷走，而且喺好多人心目中，置業係人生嘅重要一步；房地產同黃金比，最大嘅唔好處係流通度極低—想賣金可以隨時去搵黃金交易商，但想賣房地產往往要搞一大輪（例如淨係搵人睇樓已經大把嘢搞）先至成得到交。
*對比其他貴金屬同寶石：好多貴金屬同寶石都可以買嚟做投資—好似、銀同埋多種嘅寶石都好似黃金噉，有返咁上下稀缺之餘又有工業用途，所以會「永遠有需求，永遠或多或少有啲價值」。唔同金屬同寶石嘅特性可以好唔同，例如銀就被指係個價同股票債券有比較強嘅正相關，所以銀嘅多角化效果冇金咁強。

## 睇埋
*抵抗通脹：啲人買黃金嘅一個重要原因。
*硬幣貶值
*黃金儲備
*全部準備金
*煉金術士

## 文獻
以下係文中用咗嘅重要概念嘅英文名：

*多角投資：diversification
*波動性：volatility
*金條：gold bar / gold bullion
*金衡制安士：troy ounce
*流通度：liquidity
*互惠基金：mutual funds
*交易所買賣基金：exchange-traded fund，ETF
*交易所買賣票據：exchange-traded notes，ETN
*相反 ETF：inverse ETF
*期貨：futures
*期權：options
*可行度研究：feasibility study
*平均成本法：dollar cost averaging，DCA

以下係一啲有用嘅文獻，提供到黃金投資嘅相關資訊：

*Bampinas, G., & Panagiotidis, T. (2015). Are gold and silver a hedge against inflation? A two century perspective. *International Review of Financial Analysis*, 41, 267-276.
*Ghosh, D., Levin, E. J., Macmillan, P., & Wright, R. E. (2004). Gold as an inflation hedge?. *Studies in Economics and Finance*, 22(1), 1-25.
*Hafezi, R., & Akhavan, A. (2018). Forecasting gold price changes: Application of an equipped artificial neural network (PDF). *AUT Journal of Modeling and Simulation*, 50(1), 71-82，呢篇文講到用人工神經網絡預測金價。
*Invest in Gold A Portfolio Diversifier With Staying Power (PDF) - SSGA，道富環球嘅 2023 年黃金投資白皮書。
* 黃金同氣候變化，世界黃金協會出咗篇文，講黃金同氣候變化有咩啦掕，當中提到黃金可以用嚟做一種催化劑，幫手將二氧化碳變做第啲嘢。

而以下就係文中引用咗嘅學術文獻或者網頁：

## 註解

## 拎

*Henry Li 李俊亨，呢個 YouTube 頻道有好多短片，用粵語講解投資黃金嘅貼士。
*【黃金買賣】睇明走勢投資黃金ETF/紙黃金/實金方法，Money Hero
*世界黃金協會官網，世界黃金協會係一個集合咗世界各地黃金專家嘅組織，會時不時撰文講投資黃金嘅嘢。
*黃金，投資百科出咗一拃文講黃金相關嘅嘢。
*黃金城市，電視橋段網講到「用金造嘅城市」呢條橋段。